
KIM LAWRENCE

Ikke den du tror

Oversatt av Jeanita Edholm

Miniserie: Jetsettere


Elsker du også når drømmer går i oppfyllelse? Jetsettere er en miniserie full av romantikk, hete følelser, ekte kjærlighet, drømmer og pirrende møter. Dette er del tre.

Kim Lawrence bor på en gård i Anglesey med ektemannen som foreleser på universitetet, flere kjæledyr som dukket opp uanmeldt og aldri dro, og noen ganger én eller begge sønnene sine. Når hun ikke skriver elsker hun å være ute i hagen eller gå tur på en av de vakre strendene øya er kjent for, og som også er stedet der prins William og prinsesse Catherine bygde sitt første hjem!

Det var ingen i resepsjonen. Den eneste lyden som hørtes, var lyden av fottrinnene hennes mot parkettgulvet.

Anna satte forsiktig fra seg esken på den store pulten, tok et steg tilbake, pustet lettet ut og snudde den lærinnbundne gjesteboken mot seg.

Hun skjøv de mørkebrune krøllene bak øret og signerte. Man måtte bla langt for å finne en annens signatur ved siden av bestefarens navn.

En etter en hadde de besøkende falt fra, og hun kunne ikke klandre dem. Noen dager gruet også Anna seg til å dra på besøk. Hun visste aldri hva som ventet henne, kom han i det hele tatt til å vite hvem hun var?

Ikke at det ville falt henne inn å ikke komme på besøk. Anna skyldte bestefaren alt. Uten ham ville livet hennes vært helt annerledes. Barnevernet hadde vært svært interesserte i henne før bestefaren steppet inn og tok hånd om henne.

Hun trakk pusten dypt, løftet opp esken og kjente musklene protestere. Takket være en skinnende designerbil som opptok tre parkeringsplasser hadde det ikke vært noen parkeringsplasser i nærheten av bygget. Anna hadde måttet parkere ved hovedinngangen som lå på den andre siden av Merlins parkområde, og esken som hadde virket ganske lett da hun begynte å gå, føltes som om den veide et tonn da hun endelig nådde klinikken.

Hun gikk den vante veien opp til andre etasje, og klarte å komme seg til bestefarens rom uten å velte stabelen i esken. Heldigvis stod døren til bestefarens rom på gløtt, og hun snudde seg rundt for å dytte til døren med rumpa mens hun balanserte esken i armene.

«Hei, bestefar, jeg er lei for at jeg er forsinket», sa hun og lurte på om bestefar Henry kom til å vite hvem hun var i dag. «Men vent til du ser hva jeg har med til deg, noen flere bilder, et kjempefint et av pappa, og noen flere plater fra vinylsamlingen din.»

«Du har ikke lov til å røre samlingen min. Det var en veldig sjelden plate du skrapet opp. Brukte du hansker, Anna.»

«Ja, bestefar.» Hendelsen med den oppskrapte platen hadde skjedd da hun var ti år.

*

Soren, som stod med én hånd på nakkestøtten til stolen mannen han hadde lett etter i tolv år satt i, snudde seg da døren ble åpnet. Han hadde sett ankomsten til den andre personen som ikke hadde noen anelse om at han var der, og han hadde ikke sett noen grunn til å si noe.

Da Tor svarte henne, flyttet han oppmerksomheten tilbake til mannen.

Det var det første han hadde sagt.

Soren la merke til det lille glimtet av intelligens i det blå blikket, før det raskt ble erstattet av tåkelagt sinne.

Men det hadde vært der, noe som bare bekreftet Sorens mistanker om at det hele var skuespill. Det var nødt til å være skuespill. Han var ikke villig til å vurdere noen andre muligheter. I løpet av de siste tolv årene hadde Soren aldri mistet troen på at han kom til å møte blikket til mannen som var ansvarlig for å ødelegge familien hans, og se den samme frykten og desperasjonen som måtte ha vært i farens blikk før han begikk selvmord.

Etter flere år med spor som ikke førte noen vei, hadde han endelig sporet ham opp og nådd ham igjen før han forsvant. Denne gangen kom det ikke til å bli noen ny identitet eller et nytt kontinent.

Og akkurat da Soren trodde han hadde sett alt denne mannen kunne finne på, lot han som om han var dement!

Nå som han tenkte på det var det logisk, for hva gjorde en mann som Tor da han følte nettet var i ferd med å snøre seg igjen rundt ham? Han valgte seg ut et fint sted med empatiske sykepleiere og lot som om han ikke kunne tåle en rettssak.

Soren var villig til å la klinikken slippe unna, de og helsepersonellet var bare brikker i Tors siste svindel. Men sikkerheten her var i hvert fall ikke noe å skryte av.

Det var først da han kom inn på rommet at han hadde møtt på et problem.

Et uforutsett problem.

Tor var dypt inni rollen sin.

Soren hadde vært der i ti minutter og prøvd alt han kunne komme på for å bryte gjennom fasaden, men det var som å møte en murvegg. På det tidspunktet hadde han begynt å føle en viss medfølelse for de ansatte Tor hadde rundt seg. Dersom Soren ikke hadde visst hva Tor var, ville han også ha falt for det.

Da han hadde hilst, hadde ikke den gamle mannen reagert i det hele tatt.

Faktisk hadde Soren ikke sett noe annet i det blå blikket enn forvirring, før bråket fra døren avbrøt dem.

Soren, som ikke tillot tanken på at det hele kunne være ekte, så med kjølig interesse på at den gamle mannen hevet en hånd mot kvinnen som stod med ryggen til.

Det hele var en del av skuespillet, konkluderte han. Men etter å ha fulgt etter denne mannen i flere år, visste Soren at det ville være en tabbe å undervurdere Tor Rasmusson. I løpet av årene hadde han vist en eksepsjonell evne til å forsvinne i løse luften.

«Jeg regner med at Anna kommer til å gjøre det helt utmerket på eksamenene sine», sa han brått til Soren. «Det eneste hun mangler er selvtillit.»

Kvinnen som fortsatt stod med ryggen til dem, sukket. «Det er hyggelig at du tenker det, bestefar, men du er den eneste.»

Soren så på at den gamle mannen kikket ned på håndleddet på en usynlig klokke.

«Jeg har et møte, Anna, og jeg hater at mennesker kommer for sent.»

Kvinnen snudde seg og stivnet til.

«Jeg er her nå, bestefar. Hadde du en god natt?»

Stemmen bar ikke preg av den vaktsomme mistenksomheten som nå ble rettet mot Soren. Han hadde blitt overrasket da hun snudde seg.

Dette var en ekte kvinne, og Soren hadde en veldig ekte reaksjon.

Bildet han hadde sett på trettiseks timer tidligere hadde vist proporsjonene i ansiktet hennes. Et ansikt som burde ha blitt dominert av en stor munn, tykke og mørke bryn og grønne øyne som stod langt fra hverandre.

Alle trekkene var sterke og tydelige, noe som burde ha fått dem til å konkurrere med hverandre, men istedenfor ble de til en sensuell kombinasjon.

Dette var ikke det rette tidspunktet å bli distrahert av en kvinne, spesielt ikke når kvinnen det var snakk om var barnebarnet til fienden hans og sikkert var delaktig i det hele. Soren smilte, tok et steg frem og rakte ut hånden.

Han hadde flere smil i repertoaret sitt, og svært få av dem var ektefølte.

*

Anna så på hånden hans.

Hun lot sin egen henge rett ned.

Anna trodde hun så et ironisk glimt i øynene hans da han senket hånden, men det kunne ha vært innbilning. Hun var lettet over at hun ikke trengte å ta en avgjørelse, gned den svette hånden mot buksebeinet og fortsatte å late som om hun var immun mot det selvsikre smilet til den fremmede mannen.

*

Soren var mer nysgjerrig enn fornærmet over holdningen hennes.

Det var kanskje mer ved Anna Randall enn det råtne genmaterialet og ansiktet. Han tillot seg selv å la blikket gli over det fascinerende, asymmetriske ansiktet.

Soren var ikke en mann som unngikk sannheten, og faktum var at han var tiltrukket av barnebarnet til fienden sin. Det gjorde ham ikke i bedre humør.

«God morgen …?» Hun nølte et øyeblikk før hun la stemmen i et kjøligere toneleie. «Kan jeg hjelpe deg med noe?»

De kjølige ordene var høflige, og hun hadde en helt fantastisk stemme. Selv når den var kjølig og avmålt hadde den en forførende kvalitet.

«Du må være Henrys barnebarn?» Han lot stemmen gå opp som i et spørsmål, selv om han visste hvem hun var. Det eneste undersøkelsene hans ikke hadde avslørt var hvor involvert hun var i bestefarens siste svindel. Det hadde ikke engang falt Soren inn at hun kunne være en del av den.

Men nå som han hadde møtt henne, innså han hvor nyttig en kvinne som klarte å fremstå både uskyldig og sexy ville være for Tor. På tross av svært få bevis trodde Soren at hun, som Tors eneste gjenlevende slektning, var blitt trent til å ta over familiebedriften.

Eller så kan hun være så uskyldig som hun fremstår?

Han avfeide den tanken. Det var ingen som var i slekt med Tor som kunne være helt uskyldige. Det var ikke et spørsmål om hun var involvert, men i hvor stor grad.

*

«Ja, jeg heter Anna …?»

Istedenfor å svare på det stumme spørsmålstegnet, smilte han bare, og Anna kjempet mot trangen til å smelte og innså at han nok sjelden trengte å gjøre noe annet enn å smile for å slippe unna et spørsmål.

*

«Jeg hadde sett for meg at du skulle være eldre», sa han og så spørsmålstegnet i blikket hennes. Han husket ikke nøyaktig hvor gammel hun var, men hun så ikke ut som om hun var eldre enn tjue, og i hvert fall ikke som om hun var i midten av tjueårene. «Jeg forstår det som at du har arvet Henrys kjærlighet for bøker? Det må være interessant å være bibliotekar …?»

Hun svarte ikke, men tonet ned fiendtligheten et par hakk.

«Er du enda en journalist?»

Det var ingenting i blikket hans som tydet på at han hadde lagt merke til bruken av enda en. «Ser jeg ut som en journalist?»

*

«Hvordan ser journalister ut? Så hvis du ikke er det, hvem er du da?» Bortsett fra den kjekkeste mannen hun noensinne hadde sett.

Det hadde tatt et par øyeblikk for henne å ta inn alle de overfladiske detaljene som høyden, den skreddersydde dressen, og den atletiske kroppsbygningen.

Nå la hun merke til detaljer som hvordan håret krøllet seg mot skjortekragen i nakken, de symmetriske trekkene og de blåeste øynene noensinne hadde sett som lå under mørke bryn.

Anna la også merke til det intelligente blikket og nådeløsheten som var tydelig i den stramme underleppen og den maskuline auraen.

Fast bestemt på å ikke vise hvordan han påvirket henne, gikk hun bort til bestefaren. Hun smilte ned til ham mens den klolignende hånden la seg rundt hennes egen.

«Så hvordan kjenner du bestefaren min, Mr. …?»

«Jeg er lei for det, jeg trodde jeg sa det», løy han glatt. «Soren, Soren Vitale, bestefaren din var … mentoren til faren min for mange år siden. Ja, han er død nå.»

I sidesynet la Anna merke til at den slanke, brune hånden ble holdt ut mot henne igjen, men Anna lyttet til den indre stemmen som fortalte henne at det ville være en dum idé å ta den. Hovedsakelig fordi tanken var så forlokkende.

Øyekontakten hadde nærmest ødelagt nervesystemet hennes, så hudkontakt var nok ikke lurt, bestemte hun seg for mens hun skjøv vannglasset mot bestefaren.

Så løftet hun hodet og møtte det blå blikket. Hun fikk ikke puste.

«Jeg er lei for det …»

«Det var lenge siden.»

«Mentor?» Anna kunne ikke ignorere hånden lenger, og tillot seg selv å røre ved den.

«Da bestefaren din hadde interesser på Island. De delte kontorer utenfor Reykjavik.»

«Island …?». Hun ristet på hodet, de absurde ordene fikk henne til å smile. «Jeg tror du tar feil. Jeg vet du tar feil. Bestefaren min har aldri vært på Island», sa hun bestemt.

De mørke brynene hevet seg mens han så på henne. «Har han aldri snakket om tiden han var der?»

«Jeg tror jeg ville visst det om bestefaren min …» Men ordene døde hen, for hun husket de lange stundene da han hadde vært borte, selv om det var alle gavene han hadde med hjem som hadde festet seg i tankene hennes som barn. «Jeg antar at det er mulig …» sa hun motvillig.

«Hva slags grunn skulle jeg ha til å lyve om noe sånt?»

Anna trakk på skuldrene, men anerkjente ikke at han hadde et poeng.

«Hva om vi går tilbake til øyeblikket da du kom inn i rommet? Jeg kan få tak i referanser om du vil.» Hun hørte sarkasmen i stemmen hans.

«Jeg ble overrasket. Jeg så ingen andre navn i gjesteboken da jeg skrev meg inn.»

«Å kjære, har jeg brutt reglene?»

Ja, og du kommer virkelig til å miste nattesøvnen over det, ikke sant?

«De er ganske strenge her på Merlin», svarte hun prippent. «Menneskene som bor her er ganske sårbare.»

*

Soren så at hun la en beskyttende hånd på bestefarens stol. Sikkert, sårbar som en ulv. 

«Og allikevel slapp journalisten inn? Rart navn på stedet.» Han kikket seg rundt i rommet, som på tross av de antikke møblene fortsatt hadde en følelse av sykehus, inkludert en oksygentank. Soren måtte innrømme at det var overbevisende.

«Stedet?»

«Dette stedet.»

«Merlin var den første eierens scenenavn. Han var en ganske berømt magiker som eide store landområder, men nå er det bare huset og hagene igjen.» Hun var kommet til det punktet der hun hørtes ut som en turistguide da hun kjente bestefarens hånd bli slapp.

Anna kikket ned og så at han hadde sovnet.

Han så så sårbar ut at det var vanskelig å forestille seg at han inntil nylig hadde vært en person som kunne fylle en forelesningssal med nærværet sitt. Hun hadde sett det skje, og hadde vært stolt da tilskuerne ble inspirerte av en av forelesningene hans.

«Så hvor lenge har han vært her?»

Hun løftet hodet og så at hun ble iakttatt. «Seks måneder. De ansatte fant en journalist her inne i forrige uke.» Sinnet glitret i øynene hennes. «Mennesker er … Han ville hatet at andre skulle se ham som dette, og faktisk er det ingen som gjør det heller», sa hun bittert.

«Får ikke bestefaren din lov til å få besøk?»

«Han får lov, men … han hadde mer besøk da han var i bedre form … Han kjenner ikke igjen mennesker nå for tiden.»

Hvis dette var skuespill, var hun svært dyktig, tenkte Soren mens han så på at musklene strammet til i halsen hennes og øynene ble fylt med tårer.

Var det mulig at hun ikke visste noe om bestefarens skuespill …? Det ville i så fall forklare den genuine reaksjonen hennes.

Man måtte være en hjerteløs drittsekk for å gjøre noe slikt mot barnebarnet sitt, men det var ikke et problem for en mann som Tor.

«Jeg kan se for meg at demens skremmer mennesker, gjør dem skamfulle … kanskje også gjør dem bevisste på hvor skjørt livet er?» Soren visste utmerket godt hvor sårbart livet var.

Han reiste seg, la hodet på skakke og så hvordan ordene festet seg ved henne før hun nikket sakte.

Vaktsomheten var fortsatt der, men hun så ikke lenger ut som om hun hadde tenkt å slå ham i hjel med den første og beste stumpe gjenstanden hun fant.

Tor snorket og hadde sunket enda mer sammen i stolen. Det var et syn som kunne ha rørt ved de hardeste hjerter, men Soren var ikke i tvil om at også dette var en del av skuespillet. Men selvfølgelig ble alle eldre.

Ham selv inkludert. Han tvilte på at han lignet på den sytten år gamle gutten som hadde kommet inn i låven den dagen og sett … Han hadde ingen anelse om hvor lenge han hadde stått vakt over farens livløse kropp før en nabo hadde funnet ham.

*

«Det skremmer dem … Mennesker som jobbet tett med bestefaren min i fjor …»

Stillheten varte i flere hjerteslag, og det gjorde det granskende blå blikket. Anna mistet tråden og hadde lyst til å se bort, men kunne ikke ha gjort det om så livet stod på spill, det fortryllende blikket fanget henne.

«Island er lite, alle kjenner hverandre og på et tidspunkt var nesten bestefaren din som en del av familien.»

De hadde invitert fienden inn i hjemmet sitt. De hadde hatt koselige familiemiddager. Tor hadde lyttet til Sorens tenåringsproblemer og lyttet mens han klaget over foreldrene. Han hadde alltid virket genuint interessert.

Men så viste det seg at Tors eneste interesse hadde vært å tømme pensjonskontoen til farens firma.

«Alt er borte, Soren, det er ingenting igjen.»

Farens ord hadde hengt ved ham. De var brent inn i minnene hans sammen med bildene.

«Vitale?»

«Ikke Vitale … Steinsson. Da jeg flyttet til Sicilia etter at faren min døde, byttet jeg til etternavnet til moren min.» Det hadde vært en del av en avtale som skulle sørge for morens sikkerhet.

Biagio Vitale ga ikke ved dørene, og Soren hadde ikke vært i en posisjon til å forhandle.

Hun rynket pannen. «Vitale høres litt kjent ut.»

Det var mest sannsynlig fordi hun sikkert hadde minst én ting på kjøkkenet sitt som hadde den logoen. De fleste hadde det. Selv om Vitale-imperiet ikke var så synlig for offentligheten, hadde både ingeniørdelen og den økonomiske delen til selskapet et globalt rykte. Men juvelen i kronen var den miljøvennlige profilen, noe som hadde vært Sorens første handling som CEO.

«Det er lenge siden.»

For resten av verden var det gammelt nytt, men ikke for Soren. Han hadde levd gjennom det. Forretningsmannen hadde begått selvmord etter at han ble tatt for å stjele pensjonspengene til de ansatte. Men det var ikke han som hadde gjort det, det eneste faren var skyldig i, var å stole på vennen sin, Tor Rasmusson, som hadde forsvunnet sammen med pengene. Sporene han hadde etterlatt seg hadde ledet videre til Stein Steinsson.

Tapet av ektemannen, og den påfølgende skandalen, hadde blitt for mye for moren hans, Hanna, som hadde gått inn i en dyp depresjon og senere et sammenbrudd.

Soren hadde svelget stoltheten, og tatt kontakt med den sicilianske bestefaren, mannen som hadde kuttet kontakten med sin eneste datter da hun hadde rømt fra et arrangert ekteskap for å være sammen med den islandske kjæresten i stedet.

Biagio Vitale var ikke en mann som ble overbevist av en trist fortelling, og gikk bare med på å hjelpe datteren sin dersom han fikk Sorens kropp og sjel.

Bestefaren hadde ingen arvinger, og hvis Soren etter åtte år hadde bevist seg verdig å lede imperiet videre, ville han få muligheten. I de åtte årene måtte han imidlertid gjøre alt det Biagio krevde.

Soren ble møtt med mye fiendtlighet fra de ansatte som jobbet i varme og ofte farlige omgivelser, og fra sjefene som hadde jobbet så hardt for å komme dit de var. De bestemte seg alle sammen for å teste denne gutten som hadde fått en gratisbillett til toppen. Til slutt vant han respekten deres og fikk til og med noen uventende venner på veien.

Etter åtte år var Soren i posisjon til å kunne komme med sine egne krav, og han glemte aldri grunnen til at han var der han var.

Han kjente sannheten, og en dag kom verden til å få vite den også. Soren skulle renvaske farens navn.

«Det var veldig omtenksomt av deg å komme. Jeg skulle bare ønske at bestefar Henry … Jeg vet at han ville ha satt pris på det», sa hun.

Det var noe ved denne mannen bortsett fra det åpenbare som gjorde Anna ukomfortabel. Blikket ble nok en gang dratt mot munnen hans, en munn som inviterte til fantasier.

Overrasket over sine egne tanker, gispet hun forskrekket, la en hånd mot magen og tok opp et av de innrammede bildene. Hun stirret blindt på det i et par sekunder, før hun tvang seg selv til å smile til ham.

Anna lot som om det største problemet hennes var vinkelen på bildene i hyllen, og kremtet før hun åpnet munnen. «Jeg håper du ikke har reist altfor langt for å komme hit?»

Til hennes store lettelse hørtes stemmen helt normal ut, og ikke som stemmen til en som nettopp hadde kledd av ham i tankene.

«Ikke i det hele tatt.»

Anna lot som om hun ikke la merke til det hånlige tonefallet.

«Når det gjelder sikkerheten er det kanskje lurt om du ber dem sette inn litt ekstra personell.»

Hun presset leppene sammen. Trodde han at hun ikke hadde gjort det allerede? Men istedenfor å svare syrlig, bare nikket hun.

«Så hva var det journalisten ville?»

Herregud, skulle han aldri dra?

Anna snudde seg sakte mot ham. «Jeg har ingen anelse, men se på bestefar Henry, hva slags person ville …?» Hun presset leppene sammen igjen, og kjempet mot sinnet som boblet i brystet. «Hva motiverer noen til å gjøre noe sånt?»

Soren hevet et av de mørke øyenbrynene som rammet inn de klarblå øynene. «Hvem vet?» sa han lett. Han var ikke interessert i motiv eller rehabilitering, han ville ha hevn.

«Alle som har en samvittighet burde skjønne det», glefset hun, men stanset da hun innså at han ikke hadde gjort henne noe bortsett fra å inspirere til visse tanker. Hun tenkte på varmen som hadde spredt seg i kroppen, og stanset den tankerekken før den nådde et nytt høydepunkt.

«Det er en tabbe å tro at alle har en», sa Soren og kikket på den gamle mannen i stolen. «Du ville blitt overrasket over hvor mange som ikke har det.»

Mangel på samvittighet ville ironisk nok ha vunnet ham bestefarens anerkjennelse mye tidligere. Det var ganske mye av treningen han hadde gjennomgått som hadde handlet om å kvitte seg med den svakheten.

«Så farvel da, Mr. …»

«Soren.»

«Farvel», sa hun bestemt. «Jeg mener ikke å være frekk, men jeg tror du bør dra.»

I et lite øyeblikk skylte overraskelsen over ham, men et sekund senere så han ironien i det hele.

Der fikk du smake din egen medisin, Soren!

Selv om han som oftest var mindre krass når han dro fra en kvinne.

*

Anna la ikke merke til at hun hadde brutt seg gjennom forsvarsverkene hans, men hadde begynt å ta ut tingene fra esken hun hadde tatt med seg. Musikken bestefaren elsket, flere bilder, et par lærinnbundne bøker … Alt som kunne få ham til å føle seg tryggere.

Uten å være klar over smilet som lekte i munnvikene, rettet hun på et bilde av foreldrene. Faren hun ikke husket, og moren hun ikke visste hvor var.

Anna smilte bredere da hun tenkte på den fraværende forelderen sin. Hun var vakker og egoistisk, men lot aldri som om hun var noe annet heller. Anna hadde sluttet å være sint på moren for lenge siden. Hun var ikke lenger den lille jenta som så ofte ble plassert hos venner fordi moren hadde lyst til å reise rundt i Amazonas eller rense chakraene sine i Himalaya.

*

Soren kikket på den slanke ryggen hennes. Han slet med å verdsette den uvante følelsen av å bli ignorert og avvist av en kvinne, og selv om han hadde vært i ferd med å gå, ble han værende.

Kunne hun virkelig være det hun fremstod som? Et bekymret og kjærlig barnebarn som ikke visste hva bestefaren hadde gjort?

Vanligvis ville han ha stolt på instinktene sine, men denne gangen kjempet han mot dem. Soren var programmert til å ikke stole på noen som var i slekt med Tor, men det var mer komplisert enn som så. Han var tiltrukket av henne. Var det hormonene som påvirket dømmekraften hans?

Soren avskydde den tanken.

Av en eller annen grunn hadde han lyst til at hun skulle se på ham igjen. «Da signerer jeg i gjesteboken neste gang jeg kommer.»

Annas smil sa at hun visste han ikke kom til å komme tilbake.

*

«Hvem er du?»

Det aggressive spørsmålet fikk henne til å miste bildet, men det virket ikke som om hun registrerte lyden av glass som knuste. Soren så at hun lukket øynene, smilte og snudde seg mot en våken Tor.

«Hei bestefar, det er Anna. Jeg kom på besøk. Jeg tok med noen ting til deg. Bilder fra kontoret ditt, og …»

«Hvem er du?»

«Boken vi leste, har du lyst til …»

Tor hadde et rasende uttrykk i øynene, og prøvde å reise seg fra stolen uten hell. «Hjelp, tyv … Sett det tilbake!»

Hun la stemmen i et rolig og overbevisende toneleie. «Det er meg, bestefar … A-Anna.»

Stemmen sprakk av alle følelsene. Hun visste at det var sykdommen og ikke bestefaren som snakket, men det var alltid grusomt å oppleve det.

Humøret hans kunne endre seg i løpet av brøkdelen av et sekund, og de aggressive episodene som gjorde ham om til en fremmed kom hyppigere og hyppigere.

Hun sendte Soren et desperat blikk. «Vær så snill å gå», sa hun, desperat etter å beskytte bestefaren mot den fremmede gjestens granskende blikk. Det var ille nok at sykdommen hadde fratatt bestefaren all verdighet om ikke han skulle ha tilskuere også.

«Jeg vet hva de tror, men jeg har ikke drept noen!»

«Det er ingen som sier det», hun gispet, redd for at han var fortapt i marerittet sitt.

«Det var ikke meg. Han var svak og dum, hva slags mann forlater familien sin?» spyttet han ut.

Alle musklene i Sorens kropp stivnet til. Det krevde alt han hadde å ikke utfordre mannen som satt der og ertet ham. Den lille medfølelsen som hadde vokst i ham, forduftet med én gang, for han var ikke i tvil om at dette skuespillet var til ære for ham.

«Hvem er du?» Han snudde seg mot Soren. «Få henne ut herfra, Stein, jeg har et viktig møte … Hvor er alle sammen?» Aggresjonen forsvant like brått som den hadde dukket opp, og brått var det en gammel mann som satt der.

«Jeg er her», sa Anna beroligende.

«Få henne bort fra meg!»

«Ikke vær redd, jeg er …» Hun så ansiktet endre seg igjen, så sinnet, men det var det at han var redd for henne som var aller mest vondt.

Anna blunket bort tårene og gikk bakover.

«Jeg skal gå, det går fint, jeg skal hente Tanya eller Will …» Hun stoppet brått da hun rygget inn i en mannskropp.

Før hun rakk å ta seg sammen nok til å trekke seg unna, la to hender seg på skuldrene hennes. De var store og tunge, men holdt henne ikke fast. Anna tillot seg et lite øyeblikk å bare nyte følelsen.

Men så ble hun grepet av en slags irrasjonell overbevisning om at dersom hun bare kunne absorbere noe av styrken hans, så kunne hun lettere håndtere det faktum at bestefaren veivet med stokken sin mot henne og ropte utydelig.

Hvis det var sånn at hjerter faktisk kunne bli knust, lå hennes nå i tusen knas på gulvet.

Anna tvang tilbake tårene hun visste var i øynene og prøvde å trekke seg unna. I et lite øyeblikk reagerte han ikke på den mumlende unnskyldningen eller ønsket om at han skulle hente en sykepleier.

Hun følte seg overraskende ambivalent da de store hendene ble fjernet fra skuldrene hennes, noe som var helt idiotisk. Anna hadde alltid stått på sine egne bein, og det hadde kun vært bestefar Henry som stod mellom henne og total ensomhet, og nå var det ingen igjen. Hun rettet seg opp i ryggen og prøvde å gå forbi den fremmede mannen, men han gikk bare rundt henne.

Soren bannet stille. Det gikk mot alle instinktene hans å være med på den gamle mannens spill, men smerten Anna viste hadde vekket et beskytterinstinkt i ham. Det var ingen tvil om at barnebarnet ikke hadde noen anelse om at bestefaren bare lot som.

Det betød ikke at hun ikke visste hva han hadde gjort, eller at hun ikke var involvert i det ulovlige korthuset som var i ferd med å rase sammen over ørene på bestefaren, men hun trodde åpenbart på Tors skuespill og det var ingen som fortjente det.

Anna var så distrahert at hun ikke la merke til at bestefaren mumlet noe, ikke før han smilte til mannen og prøvende gjentok ordene.

«Hun ein vinur …?»

Måten bestefaren uttalte ordene med omhu, knuste hjertet hennes igjen. Men istedenfor å anerkjenne smerten, omfavnet hun sinnet sitt, og tok tak i armen til den fremmede mannen.

Anna ble flau over hvordan kroppen reagerte på berøringen, men avskyen hun følte for seg selv gjorde henne bare enda sterkere.

Da han snudde seg mot henne, stirret hun rasende på ham, men sjokket over å bli møtt med et så kjølig og kalkulerende raseri i de blå øynene hans, fikk henne til å stivne til. Og så var det borte, som om det aldri hadde vært der.

«Ikke gjør narr av ham!» sa hun rasende før klumpen i halsen gjorde det umulig å si noe mer. Anna hatet når hun ble så sint at hun fikk lyst til å gråte.

«Jeg gjorde ikke narr».

Hun kjente sinnet forsvinne. Øynene som kikket på henne, var de blåeste øynene hun hadde sett noen gang. Den gjennomborende følelsen ble bare forsterket av de mørke ringene rundt irisen og de mørke øyevippene.

Han hadde en sterk nese, høye kinnbein, et firkantet kjeveparti og en munn som var både sensuell og slem.

Det var reaksjonen på munnen hans som fikk henne til finne taleevnen igjen, og ordene raste nesten i hverandre i hastverket hun hadde med å ikke tenke på den skamfulle heten mellom beina.

«Jeg vil du skal gå, nå!»

«Stein!»

Soren frøs til is på innsiden da han snudde seg rundt og så det varme og sjarmerende smilet han kjente igjen fra ungdomsårene.

Før han rakk å reagere var smilet borte, og tårer trillet nedover Tors kinn.

I sidesynet la han merke til den overraskede holdningen til Anna, som stod der og så på en forestilling som helt tydelig var ment for ham. Men så hadde Tor heller aldri brydd seg om at andre ble såret.

Det var ikke snakk om at medfølelse skulle få snike seg forbi Sorens forsvarsverker. Selv hvis han kunne ha kvittet seg med overbevisningen om at den gamle mannen egentlig lo av ham på innsiden, ville han aldri kunne føle medfølelse for ham. Det ville være det ultimate sviket mot faren.

«Det er meg, bestefar … det er Anna.»

Den undertrykte smerten i hver skjelvende stavelse inneholdt utilslørt sorg.

*

Soren kjente noe løsne i brystet da han så på henne. Anna så ut som om hun var nummen av utmattelse. Han kunne se hvordan musklene strammet til under huden hennes.

Smerten hennes vekket minner om morens smerte. En smerte han, som sytten år gammel hadde prøvd å dempe, og hun hadde funnet trøst i ordene om at han skulle ordne opp i ting.

Soren hadde aldri satt ord på det, ikke til seg selv engang, men han visste at han aldri kom til å ta ansvar for et annet menneske igjen.

Han hadde ingen planer om å hjelpe denne kvinnen med å føle seg bedre, og hvis han hadde gjort det, var han rimelig sikker på at Anna ville ha slengt ethvert forsøk på trøst tilbake i ansiktet hans sammen med den nærmeste tingen hun fant. Hun var ikke en redd kvinne som søkte trygghet.

Dette var en kvinne som tok tilbake det hun hadde tapt og satte grenser.

Grenser som plasserte ham på den andre siden av en veldig høy vegg. Det var en ny følelse for Soren, han var tross alt vant til at mennesker prøvde å innynde seg og få ham til å like dem.

Øynene hennes føltes som kjølig grønn is mot huden, og det var like greit, for han trengte å kjøle seg ned.

«Du har gjort plikten din ved å komme hit, og det takker jeg deg for, men å snakke tull til bestefaren min er ikke hjelpsomt. Det er … nedlatende. Han er ikke … bestefaren min, Henry er fortsatt der inne et eller annet sted!»

Jeg kunne fortalt deg en ting eller to om bestefaren din, jeg, tenkte han og så på mens hun flyttet på seg som for å skjerme bestefaren med sin egen kropp.

Så hvorfor forteller du henne ikke sannheten, Soren?

Hun kom til å få vite det snart nok. Verden kom til å få vite det, det hadde han sørget for.

«Ordene gir mening i hodet hans», forklarte hun. «De bare …»

Soren nølte. Den innvendige kampen var kort, og det var irriterende å innse at på tross av bestefarens årelange opplæring hadde han fortsatt beholdt flere av trekkene han helst ville ha vært foruten.

«De gir mening.»

«For ham ja, men …»

Han ignorerte henne og avfeide avbrytelsen hennes. «Han snakker islandsk.»

«Bestefaren min snakker ikke islandsk!», svarte hun, men stanset brått da bestefaren begynte å snakke over henne.

Soren var god til å gjøre flere ting på en gang, og derfor kunne han høre på Tor snakke om den islandske bankens fall for flere tiår siden samtidig som han så på at det beskyttende barnebarnet skulte på ham.

Ironien var selvfølgelig at hun ikke kunne beskytte bestefaren, i hvert fall ikke fra sannheten som Soren allerede hadde lekket for å forårsake mest mulig skade. Han ignorerte skyldfølelsen som dukket opp, og fortalte seg selv at den gamle mannen fortjente dette. Selv om han var villig til å innrømme at barnebarnet tilsynelatende ikke visste hva Tor hadde gjort, så virket det som om hun var i stand til å ta vare på seg selv. Det var mennesker der ute som fortjente sannheten, mennesker som hadde mistet alt på grunn av Tor.

*

Anna bet tennene sammen da den fremmede mannen ignorerte henne og fortsatte å snakke tull tilbake til bestefaren.

«Jeg ba deg om å ikke …», begynte hun, men så la hun merke til hvordan bestefarens ansikt lyste opp.

Han virket ikke forvirret lenger, og hørtes mer våken ut enn han hadde gjort på mange uker. Nå som hun hørte etter la hun merke til et mønster, en repetisjon i ordene.

Anna kjente på en begynnende tvil da hun brått la merke til at bestefaren så spørrende på henne.

«Han spør om du har gjort leksene dine», oversatte Soren og innså at Tor mest sannsynlig ikke kom til å droppe skuespillet.

Hvis det var skuespill?

Han skjøv vekk den tanken. «Mattelekser.»

«Er det sant?» spurte hun og så granskende på ham. «Forstår du hva han sier?»

«Det gjør jeg.»

«Så når jeg har trodd at han var … Kan du fortelle ham», men så fikk hun ikke sagt mer før stokken falt ut av bestefarens hender og han lukket øynene.

«Sover han?»

Soren snudde seg i tide til å se henne nikke. Det skinnende blikket var festet på den gamle mannen, og en hel verden av følelser raste over ansiktet hennes. I det ubevoktede øyeblikket viste ansiktet hennes en brutal sårbarhet.

Soren kikket bort, følte at han trengte seg på.

«Han klarer ikke sove om natten. Det er en del av sykdommen. Da han var hjemme, ble jeg nødt til å låse dørene. Politiet fant ham vandrende rundt i parken i bare pysjamasen.»

«Tok du deg av ham hjemme?» Han kunne bare forestille seg hva det ville innebære, men han var sikker på at det inkluderte å sette sitt eget liv på vent. Han hadde en slags erfaring med å la en besteforelder ta over livet sitt, men hans hadde vært en avtale med fordeler. Det var vanskelig å se at dette innebar noen fordeler for henne.

«For en stund.»

«Så du var egentlig pleieren hans?»

«Bare en kort stund.» Han virket i det minste ikke som om han hadde tenkt å rose henne for de selvoppofrende handlingene hennes, og det var en lettelse. Det var bedre å bli mislikt enn å bli sett på som en helgen eller bli behandlet med medlidenhet.

«Ikke noe søvn på natten, men på dagen sovner han uten forvarsel. Noen ganger mens han drikker te. Han hadde en dårlig natt, og …»

Ordene døde hen, og hun kikket fra den sovende mannen til han som så på henne fra døråpningen. Det blå blikket gjorde henne ukomfortabel, og hun bøyde seg ned for å plukke opp glasskårene. Anna skar en grimase da en liten bloddråpe kom til syne på fingertuppen.

Han var glad for å høre henne banne. Et lite øyeblikk senere sendte hun ham et påtatt trist blikk og trakk fingeren ut av munnen. «Beklager», hvisket hun mens hun reiste seg.

«Jeg har hørt verre ting.»

Det var det første ekte smilet hun hadde sett … Han var virkelig vakker. Anna senket blikket og gjorde et poeng ut av å ta opp et lommetørkle fra lommen. Innen hun hadde lagt det rundt fingeren hadde rødmen roet seg noen hakk.

«Jeg må rydde opp.»

«La noen andre gjøre det. Du burde få noen til å se på det der.» Han tok hånden hennes. «La meg få se», sa han, men så ikke på fingeren hennes. Istedenfor så han på ansiktet hennes, og Anna kikket tilbake på ham.

Hun hadde ingen anelse om hvor lenge øyeblikket varte, og det var Soren som brøt kontakten ved å slippe hånden hennes.

«Det er bare en liten skramme», sa hun. «Det går helt fint. Jeg skjønner ikke noe av dette, er det virkelig mulig? Vi har hele tiden trodd at han var forvirret.»

Forvirret som den ondskapsfulle ringreven han var. Men selv hvis han var syk kunne Soren komme på en million grunner til at Tor Rasmusson ikke fortjente sympatien hennes.

«Stakkars bestefar.»

Stakkars bestefar! Det krevde all selvkontrollen hans å ikke fortelle denne kvinnen hva den stakkars bestefaren hennes var kapabel til.

Anna svelget og løftet en hånd mot hodet. «Du fikk ham til å le. Jeg har ikke hørt ham le på lang tid. Hvordan er det mulig at han snakker islandsk? Alt dette er så …» Hun senket stemmen. «Kan vi snakke sammen utenfor?» spurte hun og så fra den sovende figuren til døren.

Soren fulgte etter henne, han hatet uansett å puste inn den samme luften som den mannen.

*

Annas hode var fullt av tanker. Hun hadde ingen anelse om hvordan bestefaren kunne snakke språket til et land hun inntil i dag ikke hadde hatt noen anelse om at han hadde besøkt engang. Kanskje, funderte hun, var det så lenge siden at det var derfor han husket det. Bestefaren husket innimellom ting som hadde skjedd for lenge siden med tydelig klarhet, det var nåtiden han strevde med.

Hun gikk mot fire stoler som var stilt opp i en firkant. Hun satte seg ikke, men snudde seg mot ham. «Tusen takk.»

«For hva da?»

«Det er det lengste jeg har sett ham være seg selv på lang tid. Jeg vet han snakker fransk og litt tysk, men islandsk! Det falt aldri meg eller noen andre inn at han faktisk … Jeg antar jeg må få tak i en ordbok.» Hun dro hånden gjennom håret slik at de naturlige stripene fanget lyset fra vinduet. «Jeg vet det er mye å be om, men hvis du noen gang er i nærheten …?»

Soren skjønte hvor hun ville, men bestemte seg for å spare henne for ydmykelsen. «Jeg bor ikke i landet.»

Han så at hun kjempet med skuffelsen. «Selvfølgelig ikke. Men nå vet jeg dette i hvert fall, takket være deg.» Smilet hennes traff ham nok en gang midt i samvittigheten.

*

Anna var ikke overrasket over mangelen på respons på den ektefølte unnskyldningen hennes. Soren så ut som en mann som hadde hastverk med å komme seg unna, og hvem kunne klandre ham? Hun følte det på samme måte innimellom. Han hadde kommet hit for å vise respekt til en gammel venn av faren, ikke for å bli anklaget for en eller annen kriminell handling.

Hun hadde villet at han skulle dra, men nå følte hun brått på en motvilje mot å se ham faktisk gjøre det. «Jeg var så frekk mot deg. Jeg er så lei for det …»

*

Soren ble overrasket over hvor lett det var for henne å si de ordene han alltid strevde med. Ordene hans egen bestefar hadde lært ham å se på som en svakhet. Personlig hadde han alltid ment at det bare var tomme ord, men det virket faktisk som om Anna Randall mente dem.

Han avfeide unnskyldningen ved å vifte med hånden.

«Jeg skjønner det fortsatt ikke!» sa hun forvirret. «Jeg vet at bestefar var utenlands med den veldedige organisasjonen, han var veldig delaktig.»

I et lite øyeblikk var Soren fristet til å fortelle henne sannheten. At helgenen hun sørget over aldri hadde eksistert.

Men øyeblikket var raskt over, ikke fordi han var bedre enn instinktene sine, men fordi han visste at hun ville innse sannheten før eller siden uansett. For nå var uvitenheten hennes like grei, hvis den var ekte. Hun hadde ingen anelse om at hun snart kom til å stå midt i en mediestorm.

Og kanskje hun ikke var så uskyldig som hun lot som. Soren innså at han gjerne skulle ønske at hun var en del av bestefarens kriminelle handlinger, selv om det var helt åpenbart at hun trodde bestefaren var en slags helgen.

*

«Island? Så du er islandsk?» Anna hadde hørt at det ble kalt landet av is og ild, og beskrivelsen var passende for mannen med de isblå øynene som kunne gnistre av flammer. Det var ikke vanskelig å forestille seg ham som en sexy viking.

«På farssiden. Jeg hørte om denne situasjonen fra en felles bekjent, og …»

«Han husker deg? Han kalte deg Stein …?»

«Det var navnet til faren min, han døde veldig ung.»

«Hvor mange andre hemmeligheter har han?» funderte hun høyt før hun møtte blikket til mannen som kanskje hadde svar på noen av de mange spørsmålene som surret i hodet hennes. «Bor du fortsatt …?»

«Jeg flyttet for noen år siden. Moren min er siciliansk.»

Siciliansk ja, det forklarte de fargesterke trekkene. De isblå øynene var det eneste beviset på at han hadde gener fra nord.

«Jeg skjønner fortsatt ikke noe av dette.»

«Av og til er det vanskelig å forestille seg at foreldrene våre, og kanskje i enda større grad besteforeldrene våre, har levd sine egne liv før vi ble født. Akkurat som oss har de sine egne hemmeligheter.»

Det var bare vissheten om at hun ville fremstå som kjedelig som hindret Anna i å si at hun ikke hadde noen hemmeligheter.

«Jeg antar at du har rett i det. Jeg skulle bare ønske at jeg visste mer.»

*

Vær forsiktig med hva du ønsker deg, tenkte han og følte et uønsket stikk av sorg for den uskyldige tankegangen hun snart kom til å miste.

Hun kikket opp og smilte til ham. «Jeg skulle ønske du hadde kjent ham før. Å se ham skrike på den måten … Han hevet aldri stemmen til meg. han var en ordentlig og god mann, alle elsket ham.»

Ikke alle, og snart var det kanskje ingen som gjorde det, men Soren visste at Anna kom til å klamre seg fast til illusjonen så lenge hun kunne.

Og når den var borte? Det var ikke hans ansvar. Det fantes mange mennesker der ute, ofre, som fortjente sannheten.

«Han var …» Blikket festet seg på noen bak ham. «Der er doktor Greyson.» Smilende gikk hun forbi ham før å møte gruppen som kom mot dem.

Soren kunne høre flere av de ansatte hilse på Anna idet han snudde og gikk i motsatt retning.

